《梁星海山长招陪广雅尚书两湖书院看桃花》
清代·郑孝胥

斲石治广除，纳湖以为囿。长廊行欲尽，桥影带高霤。

回看何行行，柳浪覆千甃。绯桃閒深浅，繁丽如展绣。

赪颜頩始怒，诞意纵未透。离离弄妍日，烂烂烧春昼。

雄堂中劝学，海内郁奔辏。九流百家贯，一破万古陋。

宾师得烈士，悬镛待众扣。主人扶僮至，最爱循墙走。

鬓丝映花枝，颇似饭颗瘦。相将开水阁，远思发醇酎。

拍波起群凫，遮眼拖孤岫。微言引深感，世议安丛诟。

树人同树木，时事犹可救。十年才辈出，行与木俱茂。

从公且婆娑，河清人自寿。

作者简介：郑孝胥，（1860年5月2日——1938年）字苏龛（苏堪），一字太夷,号海藏，尝取东坡‘万人如海一身藏’诗意，颜所居曰‘海藏楼’，世称‘郑海藏’。中国福建省闽侯县人。工诗，擅书法，为诗坛“同光体”宣导者之一。著有《海藏楼诗集》。